P R E D A V A NJ E 5: EKONOMIJA I ŽIVOTNA SREDINA

**1. EKONOMSKE PRETPOSTAVKE ODRŽIVOSTI**

Ekonomski pristup održivosti se pre svega odnosi na trajni porast dohotka, koji obezbeđuje rast brutodomaćeg proizvoda (BDP) i povećanje zaposlenosti i proizvodnje.

Ako značenje ekonomske održivosti proširimo u smislu integralnog značenja održivog razvoja, onda je to samo jedan pristup kojim se teži strateškom planiranju i kontroli celokupnog razvoja društva. Tako shvaćena ekonomska održivost morala bi da sadrži sledeće elemente:

- najpre, ekonomska održivost morala bi da bude *dugoročnog karaktera* u smislu da obezbeđuje održanje ključnih pozitivnih makroekonomskih indikatora ne na godinu dve ili tri, već na duže vremenske intervale od 10 ili više godina. Odmah se može reći da je to veoma teško, s obzirom na promenljivost i nepredvidivost pojedinih ekonomskih uslova, koji često zavise od političkih, psiholoških faktora;

- drugo, ekonomska održivost, kao *deo integralnog održivog razvoja,* mora biti usaglašena sa ciljevima socijalne i ekološke održivosti. Tako, na primer, ako je cilj socijalnog održivog razvoja da se smanji nezaposlenost, siromaštvo i socijalna patologija, ekonomski razvoj ne može biti održiv ako ne doprinosi tim ciljevima,

- treće, mnoge aktivnosti u okviru strateški planiranog razvoja koje proističu iz koncepta održivog razvoja morale bi da se *preklapaju* u smislu zajedničkog delovanja u sve tri sfere ili zajedničkog oslonca na sva tri stuba održivosti.

**2. EKONOMIJA I EKOLOGIJA**

Ekonomska nauka se bavi odnosom čoveka i prirode, kao i međusobnim odnosima ljudi u njihovom nastojanju da proizvodnjom dobara i usluga zadovoljavanju mnoštvo životnih potreba. U tom smislu, ekonomija kao teorija i praksa dobrim delom zalazi u sferu ekologije. Već je ranije naglašeno da se pod ekologijom ne podrazumeva samo uže (biološko) značenje ovog pojma, nego šire shvaćena nauka, praksa i politika koja se bavi kompleksom pitanja života na zemlji i opstanka čoveka u skladu sa prirodnim okruženjem, kao i održivim razvojem društva[[1]](#footnote-2).

Ekonomska teorija nastoji da pronađe sklad između oskudnih resursa i neograničenih potreba i da omogući ljudima takav racionalan ili ekonomičan pristup koji će, sa najmanjom upotrebom resursa (raspoloživih izvora), zadovoljavati optimum potreba. Upravo tu se nalazi direktna veza između ekologije i ekonomije, čiji zajednički jezički koren (grčka reč *oikos* = dom, kuća) upućuje na domaćinsko, racionalno poslovanje, ili vođenje doma, ali i odgovarajuće ponašanje u potrošnji, kao i štedljiv odnos prema kućnim, društvenim i prirodnim rezervama.

**2.1. Ekologija – prvobitno i nova značenja**

*(1)* *Ekologija u* *izvornom značenju* jeste biološka disciplina. Biolozi bi danas pojednostavljeno rekli da je to „nauka o staništima“. Smatra se da ju je najpre definisao nemački zoolog Ernest Hekel *(Haeckel*), kao granu zoologije. Ekologija je prema Hekelu prvobitno definisana kao nauka koja se bavi proučavanjem odnosa životinja prema drugim životnim vrstama. Hekel je, naime, prvi put upotrebio ovaj termin 1866. godine u delu *"Opšta morfologija"*. U prirodnjačkoj literaturi tog vremena (1868-1869.) eko­logija se pominje relativno često, a Hekel je već u narednim delima dao prvu definiciju ekologije kao *nauke* koja, *proučava odnose životinja prema okolnoj organskoj i neorganskoj sredini, kao i odnose u koje životinje dolaze prema drugim životinjama i prema biljkama.[[2]](#footnote-3)*

 (2) *Razumevanje ekologije u savremenom značenju* rezultat je novog pristupa, budući da je reč o relativno mladoj nastavnoj disciplini, ali i novoj interdisciplinarnoj "nauci budućnosti".[[3]](#footnote-4) Sama *reč "ekologija",* takođe je novijeg datuma, iako je skovana od starogrčkih reči *oikos* (kuća, dom) i *logos* (nauka). Većina današnjih “ekologa” u širem smislu reči prihvata stav da je ekologija nešto više od nauke o životnoj sredini, već da ona tretira mnoga društvena, ekonomsko-socijalna pitanja života ljudi na Planeti, u skladu sa njenim osnovnim zakonima i ravnotežama na kojima taj život počiva. Zato je ekologija u ovom slučaju dobila značenja politike, prakse, odnosno filozofije interdisciplinarnog sadržaja, koji se menja, proširuje i dopunjuje.

U tom smislu, pod „ekolozima“ u širem značenju podrazumevaju se ne samo stručnjaci za životnu sredinu, već i eksperti različitih disciplina, a među kojima i geografi, prostorni planeri, geolozi i klimatolozi, kao i lekari, pravnici i ekonomisti, pa i filozofi i sociolozi, kojima je zajednički imenitelj poseban interes za pitanja životne sredine i resursa, kao i briga za očuvanje prirode. Upravo takav slučaj bio je sa pojavom ekološke svesti u Srbiji.

**2.2. Ekologija u Srbiji**

Rani razvoj, ekologija u Srbiji je doživela u drugoj polovini XIX veka. To se dešavalo nakon pojave značajne biološke studije Josifa Pančića *"Flora Kneževine Srbije"* 1884. godine.

***Koreni ekologije u Srbiji - Pančićev ekološki senzibilitet***

**Josif Pančić,** poznati srpski „prirodnjak“ postavio je temelje spoznaje zakona prirode i načina biološkog opstanka u Srbiji. Iako je rođen u selu Ugrine kod Vribira, ispod planine Velebita u Austrougarskoj carevini, Pančić je najveći deo svog bogatog naučno-istraživačkog i pedagoškog rada posvetio prirodi i ljudima Srbije.

Kao dete siromašnog seljaka, školovao se u Gospiću, Zagrebu i Pešti, gde je završio medicinu. Ali je odbranio doktorsku disertaciju iz botanike. U vreme službovanja u Banatu počeo je da sakuplja biljke, insekte, primerke ruda i minerala. Pančić je takođe istraživao biljni i životinjski svet, lekovite vode, geomorfološke pojave, naročito na masivu Kopaonika.

U najpoznatijem delu "Flora Kneževine Srbije" opisao je čak 2.422 biljne vrste koje samoniklo rastu na pomenutom području. Najveći Pančićev doprinos nauci je njegovo otkriće Pančićeve omorike (Zaovine na Tari), objavljeno 1876. godine, kao i reliktne zimzelene vrste lovorvišnje (Ostrozub, u vlasinskoj oblasti) 1887. godi­ne.

Ukazom kralja Milana Obrenovića, 5. aprila 1887. Pančić je postavljen za prvog predsednika Srpske kraljevske akademije nauka, koja je tada brojala 15 članova. Umro je 1888. godine u Beogradu, gde je najpre bio sahranjen, a 1951. godine, njegovi ostaci preneti su i položeni na vrh Kopaonika, sada poznat kao Pančićev vrh (2.017 nm).[[4]](#footnote-5)

Interesovanje za prirodu i njene fenomene nateralo je svetski priznatog geofizičara Milutina Milankovića da matematički dokaže geofizičke i kosmičke fenomene koji uslovljavaju (bar deo) klimatskih promena, o kojima sve više govori današnji svet.

Međutim, najvažniji moment za ekološku teoriju i praksu u Srbiji predstavlja objavljivanje dela Siniše Stankovića *"Okvir života;* *načela ekologije"*. Karakteristični naslov dovoljno rečito govori o tome da se u međuvremenu ekologija ustalila među prirodnjačkim disciplinama, kao produkt saznanja i empirijskih istraživanja o životu, prirodnom okruženju i međusobnim relacijama biljaka i životinja i okoline u kojoj žive. Pritom je pozicija čoveka i njegovih odnosa prema ekosistemu izbila u prvi plan kao, primarni predmet ekološke teorije, nastavne discipline i prakse. Ekonomisti prihvataju definiciju po kojoj je ekologija "nauka o uzajamnim odnosima između organizma i njegove životne sredine, koji uslo­vljavaju fizičku egzistenciju jedinki, populacija, kao i čitavih vrsta živih bića"[[5]](#footnote-6).

 Dalje određenje stavlja paralelu između ekologije i ekonomije, koju je podvukao jedan od najvećih srpskih ekologa Siniša Stanković: "Ekologija je u isti mah ekonomija žive prirode, nauka o proizvodnji i raspodeli organske materije u prirodi, o gustini naselja organskih vrsta i o održanju, ljudskim materijalnim potrebama i njihovom zadovoljavanju, živog sveta uopšte."[[6]](#footnote-7)

U literaturi se takođe može naći distinkcija između prethodnog određenja ili *opšte ekologije i ekologije čoveka*. *Ekologija čoveka*, naime, podrazumeva:

- nauku o *uzajamnim odnosima čoveka i njegove okoline;*  i

- nauku o *mogućnostima modifikovanja "planetarne biosfere",* sa ciljem da se obezbede uslovi za *egzistenciju i kvalitetan život ljudske vrste*.

Dakle, ekologija čoveka shvata se daleko kompleksnije u odnosu na druge žive vrste. Ona obuhvata, kako biološke, tako i tehnološke, ekonomske, kulturne, moralne, filozofske, vojno-geopolitičke aspekte i odnose koji utiču na egzistenciju savremenog čoveka.

**2.3. Različitost motiva ekologije i ekonomije**

Osnovni motiv ekonomske nauke jeste da prepozna opšti ekonomski interes, i u skladu sa tim da predloži mere i aktivnosti koje omogućuju dugoročnu dobrobit za zajednicu. Međutim, cilj ekonomije kao veštine jeste i najproduktivnija upotreba retkih resursa, tako da se njima ostvare najveće koristi (merene novčanim prinosom) uz najmanje moguće troškove (izdatke za cenu upotrebljenih resursa), odnosno povećanje efikasnosti. Pri tome, treba imati u vidu da je osnovni ekonomski ambijent, odnosno medij za povezivanje i komunikaciju privrednih subjekata - *tržište*, na kome vlada konkurencija, odnosno sistem i mehanizam međudejstva ponude i tražnje. Osnovni motiv privrednih subjekata, kao učesnika tržišnih transakcija: utrošiti što manje (vremena, sirovina, energije, kapitalnih dobara, tehnologije i radne snage); a proizvesti i prodati što više (proizvoda, dobara, usluga). Razlika između ukupnog prihoda, ostvarenog prodajom robe, usluga, finansijskih i ostalih prihoda, sa jedne strane i pomenutih troškova poslovanja, sa druge strane, jeste profit, a njegova visina u odnosu na ulaganja (rentabilnost) predstavlja meru ekonomskog uspeha svakog privrednika.

Kao potrošači, ekonomski subjekti na tržištu imaju suprotan motiv: kupovati što više i bolje, ukoliko je cena povoljna, a potrošiti što manje na kupovinu relativno skupih dobara i usluga, ukoliko tržišna situacija ne stvara dovoljno povoljne uslove kupovine. Tu se krije i osnovna protivrečnost ekonomske i ekološke racionalnosti. Naime, važna područja opšteg interesa kao što su: zdravlje, obrazovanje, javna i globalna dobra, prirodni izvori, čist vazduh, zdrava okolina i ostale "usluge prirode", ne može da obezbedi (samo) tržišni mehanizam. U takvim uslovima, izvesna dobra nemaju dovoljno elastičnu ponudu i tražnju, odnosno odgovarajuću cenu, koju bi korisnici bili spremni da plate srazmerno koristi koju imaju od tih prirodnih dobara i usluga. Na primer, svi hoće da udišu čist vazduh i da hodaju po kvalitetnim ulicama i uređenim parkovima, da imaju bogate šume i nezagađene reke, ali nema adekvatne (dovoljno visoke) cene koju bi, kao privatnici, bili voljni za to da plate.

**2.4. Ekonomski „aksiomi“ kao izvori nesporazuma**

Mnogi ekonomisti koji danas dominiraju globalnom scenom, uz sadejstvo brojnih političara, koji po definiciji misle i deluju kratkoročno – odnosno od izbora do izbora, često smatraju da je sve održivo što donosi ekonomski rast, investicije i obezbeđuje porast proizvodnje i dohotka. Ukoliko se pri tome prekomerno koriste prirodni resursi, tržišni sistem je tu da ispravi privremenu grešku, tako što će retki resursi postati dragoceni i skupi, a tehnologija će po definiciji nastojati da supstituiše suviše skupe i nedovoljne resurse.

Tri su glavne pretpostavke takve „kvazi“ ekonomske teorije održivosti:

- prva se tiče *transferibilnosti ekonomskih resursa* (njihove pretvorljivosti u novac i međusobne zamenljivosti odnosno, supstitucije);

- druga je *poverenje u tehnologiju,* koja, navodno, može u svakom momentu da proizvede alternativni proizvod, materijal, energiju itd, čime se nadomešćuju ograničenja koja pred nas postavlja priroda;

- konačno, treći aksiom glasi *da se* *svi oblici prirodnog kapitala mogu zameniti tzv. stvorenim kapitalom.*

Pokazalo se da u mnogim konkretnim okolnostima na tržištu ne funkcionišu baš uvek savršene informacije i da tehnologija u mnogo čemu kasni kada su u pitanju tržišni signali i rešenja. Prirodni kapital ne može se na jednostavan način ni definisati, niti supstituisati stvorenim kapitalom. A samo zagađenje kao ekonomski problem, nije moguće otkloniti tržišnim mehanizmom.

Međutim, postavlja se niz dodatnih pitanja koja se tiču ekonomske analize zagađenja:

- jedno od njih glasi: *koliko zagađenja je previše*?

- drugo: *da li se tržišnim sistemom* mogu rešiti sva sporna pitanja zaštite resursa i životne sredine?

- treće: *da li je država*, kao i u većini ekonomskih zadataka, *neefikasna* i u rešavanju ekoloških i drugih razvojnih pitanja?

Zbog svega pomenutog, jača uverenje da se u matricu ekonomskih potreba današnjeg čoveka, pored ekonomske efikasnosti, moraju ugraditi još i socio-kulturni, društveno-ekonomski, ekonomsko-ekološki i drugi ciljevi kao što je na primer *sigurnost*, ili *ekološka održivost.* Prilikom ostvarenja tih zadataka, država se javlja kao partner koji će, u tržišnim uslovima poslovanja, omogućiti društvu da postigne i druge ciljeve razvoja koji prevazilaze čistu ekonomsku efikasnost.

**2.5. Standardi: efikasnost, bezbednost i ekološka održivost**

Ključna ekonomska kategorija jeste efikasnost. Na pitanje šta to tačno znači, odgovori su različiti. Ekološki pristup, na primer, podrazumeva da se pored ekonomske efikasnosti ispunjavaju još neki standardi održivog sistema ekonomije.

**2.5.1. Efikasnost kao čisto ekonomsko pitanje.** *(1) Pareto princip*. Sada je vreme da se efikasnost definiše onako kako ju je najpre predstavio i ispravno uspostavio italijanski ekonomista Vilfredo Pareto. On je, naime još 1909. godine dao prvu ekonomsku definiciju efikasnosti kao stanja „u kome je nemoguće da neka osoba poboljša svoj ekonomski položaj, a da se ne pogorša položaj nekog drugog“.[[7]](#footnote-8) Drugim rečima, u stanju maksimalno efikasne ekonomije, efikasnost je ono ekonomsko stanje u kome su *resursi uposleni bez ostatka*, odnosno kada se ekonomska aktivnost odvija do granice proizvodnih mogućnosti. Ako je već tako, odnosno ukoliko su resursi upotrebljeni efikasno, onda nema mogućnosti da se njihovom drugačijom (alternativnom) upotrebom ili preraspodelom ostvari dodatni neto prihod. Na makroekonomskom nivou tzv. *Pareto-optimum* govori da će *razlika između zbira svih koristi* (kako onih koje proizvode ljudi, tako i onih koje im daje priroda) i *svih troškova proizvodnje* (kako privatnih, tako i zajedničkih) biti *najveća u stanju (maksimalne) efikasnosti*. Tzv. proizvodna efikasnost se javlja „kada privreda ne može proizvesti više od jednog dobra, a da uz to ne proizvodi manje nekog drugog dobra“[[8]](#footnote-9), što znači da se ekonomija odvija na granici proizvodnih mogućnosti. Granica proizvodnih mogućnosti nameće izbor u kome nešto mora da se žrtvuje, da bi se na drugoj strani dobilo, kao na primer što žrtvujemo obradivo zemljište ili šume da bismo izgradili autoput ili železnicu.

*(2) Moralni sadržaj efikasnosti i održivost Pareto optimuma.* Vratimo se na stanje u kratkom roku. Ako bi se nečiji ekonomski položaj mogao poboljšati, a da se ničiji drugi ne pogorša, to stanje govori da ekonomija funkcioniše neefikasno. To dalje podrazumeva nedovoljno korišćenje raspoloživih resursa, radne snage, tehnologije, pameti, prirodnih faktora, ili jednostavno lošu organizaciju ili gubitke usled socijalnih konflikata. Međutim, s obzirom na dinamičku prirodu tehnološkog napretka i promena u organizaciji, uvek bi se mogao povećati „ekonomski kolač“ neto društvenih koristi, poboljšanjem efikasnosti poslovanja pri datim resursima.

Pri tome je veoma bitno da se efikasnost tretira kao čisto ekonomsko pitanje, koje se apsolutno *ne tiče moralnih načela* kao što su *pravda i pravičnost*. Da bi se to objasnilo, u literaturi se navode ekstremni primeri ekonomske efikasnosti, ne ulazeći u pitanja moralnih ili pravnih načela. Shodno tom polazištu, moguće je imati čak i ekonomski efikasno robovsko društvo. Naime, shodno teorijskom polazištu, ukoliko bi se robovi oslobodili, to bi lako moglo dovesti do neefikasnosti, jer u novčanom smislu, gospodar bi mogao izgubiti više nego što bi robovi pojedinačno dobili njihovim oslobađanjem.[[9]](#footnote-10)

Iz svega bi se moglo zaključiti da *optimizacija prema Pareto principu* najčešće dolazi kao produkt novih tehnologija i modernizacije društva, odnosno istraživanja i razvoja uopšte. A suštinski je optimizacija moguća i na osnovu organizovanog ljudskog delovanja, bilo posredstvom države ili slobodne zajedničke akcije ljudi, što će se pokazati u tekstu koji sledi.

**2.5.2. Dopunski standardi: bezbednost i ekološka održivost.** Svima je poznat kolokvijalni izraz „zdrava hrana“. Jezikoslovci, ali i lekari, kao i biolozi, navode da je ta sintagma neispravna jer zdravo može biti samo živo biće ili zajednica. Kažu da je ispravno reći „zdravstveno bezbedna hrana“. Ako prihvatimo to mišljenje, onda nam postaje očigledno nešto što proširuje standarde poželjne ekonomske aktivnosti u kontekstu održivog razvoja. Naime, čak i u neposredno ekonomskom značenju, standard efikasnost se ne može tretirati kao isključiv, s obzirom da su bezbednost, ili zdravstvena ispravnost, odnosno sigurnost uopšte (u potrošnji, proizvodnji, zabavi i životu…) gotovo jednak ekonomski motiv, kao i posedovanje i potrošnja stvari.

Pošavši od teze da su rezerve energije koju danas čovek dominantno koristi poput one iz nafte, uglja i gasa, nedovoljne za sve projekcije sadašnjeg ekonomskog razvoja, ili, na primer, da u skoroj budućnosti emisija gasova staklene bašte bude nešto što preti da će bitno ugroziti uslove života i opstanka čoveka na Zemlji, onda se može postaviti pitanje da li će sadašnji globalni ekonomski sistem uspeti da izađe na kraj sa tim opasnim tendencijama i ponuditi ljudima drugačija, ali ekonomski prihvatljiva alternativna ekonomsko-tehnološka rešenja? I da li će to biti prekasno ili u pravo vreme? Drugačije postavljeno isto pitanje glasi: da li su sadašnje i buduće informacije dovoljne da pokrenu alternativni scenario snabdevanja energijom i zaštite Zemljine atmosfere, vodotokova, šuma, ozonskog omotača…?

Na ova pitanja ekološki orijentisani ekonomisti malo drugačije postavljaju stvari u odnosu na neoklasičare. Sve više se uviđa da prosta ekonomska efikasnost nije dovoljan razvojni motiv, čak ni sa stanovišta čiste ekonomije. Ona se tiče zahteva da se uz ograničene resurse uz pomoć tehnologije, tržišta i dobre organizacije postigne zadovoljenje što više potreba ljudi, koje se opet, definišu kao zahtevi za dobrima. Prema tome, ako su dobra sve što ljudi žele, onda se cilj ekonomije može pojednostavljeno razumeti kao proizvodnja što većeg broja upotrebljivih i za ljude poželjnih dobara i usluga. Međutim, ukoliko takva ekonomska aktivnost, zasnovana na što većoj proizvodnji vodi ka neizvesnosti i problemima smanjenja proizvodnje i lišavanja u budućnosti, recimo obradivog zemljišta ili čvrstog tla za život ljudi u Indiji, Bangladešu, Južnoj Italiji… usled efekta globalnog otopljavanja, i prethodno definisano blagostanje ljudi dolazi pod znak pitanja. Tačnije rečeno,blagostanje ljudi podrazumeva i njihovu sigurnost, odnosno bezbedan budući život uz manje rizika, u zdravijoj životnoj sredini i u uslovima koji su u skladu sa prirodom.

U tom slučaju motivi (održivog) ekonomskog razvoja se mogu definisati šire kao težnja ka:

- sve višoj *efikasnosti,*

- višem nivou *sigurnosti*,

- *ekološkoj* *održivosti.*

Na pitanje da li je sigurnost uslova u kojima ljudi žive isto tako legitiman cilj sistema i načina života, pa i ekonomije, kao i ekonomska efikasnost, mnogi, „ekološki“ orijentisani ekonomisti smatraju da jeste i da je pored tržišnog sistema potrebno još mnogo pretpostavki da bi se određenom intervencijom ljudi u ekonomiji i tehnološkom razvoju stvari popravile u bezbednosnom smislu, s obzirom na činjenicu da informacije nikada nisu perfektne, sveobuhvatne, svima podjednako dostupne, a tehnologija u srednjem ili kraćem roku može da zakaže. Zbog toga, koristi od ekonomskog rasta, sa gledišta održivosti, moraju biti pravedno raspodeljene, što to danas uglavnom nije slučaj. Naprotiv, produbljuje se oštra polarizacija na svet bogatih i izrazito siromašnih. Ima svedečenja da u vrtlogu tekuće „neoliberalne globalizacije“ najlošije prolaze mali, slabi i siromašni, zbog čega nacionalne države moraju izraditi strategije razvoja zasnovane na vlastitim nacionalnim interesima, ne prepuštajući se iluziji da će tržište i slobodno preduzetništvo samo sebi pokrenuti razvoj u željenom smeru i rešiti sve ekonomske i društvene probleme.[[10]](#footnote-11)

1. Za takvo stanovište postoji obimna teorijska i praktična argumentacija. Danas se širom sveta proučavaju discipline kao što su industrijska ekologija ili ekologija energetike, ekologija grada, saobraćaja itd. Detaljnije u knjizi „*Ekologija i društvo*, P. Đukić i M. Pavlovski, Ekocentar, Beograd 1999, str. 4-6. [↑](#footnote-ref-2)
2. Prema: V. Pavlović, „Ekološka alternativa“, *Direktor*, br. 4-5, 1995, str. 35. [↑](#footnote-ref-3)
3. Siniša Stanković, *Okvir života; načela ekologije,* Glas, Beograd 1977. [↑](#footnote-ref-4)
4. Podaci za ovaj deo teksta uzeti su iz napisa dr Olge Purić Daskalović, „Skroman velikan srpske nauke“*, Šume*, br. 47, 24. mart 1998, str. 4-5., a više o njegovom radu i otkrićima, može se saznati na sajtu Biološkog fakulteta Univerziteta u Beogradu. [↑](#footnote-ref-5)
5. *Ekonomska enciklopedija,* Savremena administracija, Beograd 1984, str. 279. [↑](#footnote-ref-6)
6. *Ibidem* str. 280. [↑](#footnote-ref-7)
7. Goodstein Eban S., *Ekonomika i okoliš*, op. cit. str. 46. [↑](#footnote-ref-8)
8. Samuelson, Nordhaus, *Ekonomija* XVIII izdanje, op. cit, str. 13. [↑](#footnote-ref-9)
9. Ibidem, str. 46. [↑](#footnote-ref-10)
10. Pokrajac, S. „Održivi razvoj i ekološka ekonomija kao poslovne paradigme“*, Škola biznisa*, Naučnostručni časopis Visoke poslovne škole strukovnih studija Novi Sad, broj 4/2009, str. 29 [↑](#footnote-ref-11)